Man kritiek ná motorfiets slaggat trefArgieffoto ŉ Man is in ŉ kritieke maar stabiele toestand nadat sy motorfiets Vrydag vermoedelik ŉ slaggat op die R24-pad naby Magaliesberg in Gauteng getref het. Volgens Russel Meiring, ŉ woordvoerder van ER24, het ooggetuies gesien hoe die motorfiets ŉ slaggat tref, waarna die man beheer oor die fiets verloor en geval het. Die provinsie se nooddienste was eerste op die toneel en hulle het die man op ŉ draagbaar vasgemaak. “Die man was in baie pyn en het veral gekla oor ŉ pyn in sy bors,” het Meiring gesê. Die man het erge beserings aan sy bors, regterskouer en -knie opgedoen. “Die man moes met ŉ helikopter van ER24 na ŉ hospitaal in Johannesburg vervoer word vir gevorderde behandeling en waarneming.”